钦定古今图书集成/明伦汇编/交谊典/第013卷 > 《思友赋》明·夏邦谟
## 钦定古今图书集成/明伦汇编/交谊典/第013卷 > 《思友赋》明·夏邦谟

“何繁思之纠结兮，中闷瞀以罔休。昼屡餐而调饥兮，
宁膳饩之匪羞。”梦杂糅以恍惘兮，曼旅夜之悠悠。息
壅翳其烦促兮，心震荡而若浮。气郁郁以填臆兮，泪
荧荧而涨眸。志沈抑而慊慊兮，魂离散而难收。罹颠
踬以厄穷兮，兹迁逐子《海陬》。哀芜城之卑湿兮，古濞
广之所都。形孑孑而窘束兮，窃滞此其穷途。览芳菲
之变化兮，恒感物以增愁。兽求曹而踯躅兮，鸟失侣
而啁啾。矧离索之凄恻兮，顾寂寥而无俦。謇廓落而
冥寞兮，阻容与以优游。极兄弟于四海兮，伟旷士之
徽猷。“人固各有所志兮，焉深浅其相侔。岂不语洽而
貌泽兮，惟知心之难求？”慨仲身之多颣兮，得鲍叔而
摅幽。《侨札》相感于倾盖兮，或献纻而缟酬。仰尼父之
礼瑗使兮，慕赠处于回由。世重陈雷之懿行兮，况以
胶漆之相投。王贡出以类聚兮，庆廉义以为畴。古固
敦斯轨躅兮，余于是之敢偷。伐木兴刺于鸟鸣兮，谷
风以弃予为仇。张陈隙以反目兮，萧朱卒判然其相
矛。悲夫人之昧昧兮，胡纤介而成就。喟断金之日远
兮，惧丽泽之皆流。时矫首以遥望兮，渺云木之相樛。
敻山川之蔽亏兮，邈《传置》之迥修。月辉辉而照夜兮，
霜棱棱以惊秋。风萧萧而振树兮，雨汨汨以沈丘。情
缥缈以怏悒兮，然侘傺而夷犹。怀孤愤以纡郁兮，邅
回肠而优柔。嗟百岁之易迈兮，胡欢寡而多忧。当其
群嬉而愉乐兮，宁知愁苦而淹留。欲翦迹而横逝兮，
非弱质之胜耰。欲荡志以怡悦兮，畏淫肆之为尤。固
自厉其不豫兮，惟静默之相攸。庶尚友于古人兮，考
往则以臧谋。